‘SAL oor vier jaar eers weer winsgewend’Argieffoto Die Suid-Afrikaanse Lugdiens (SAL) het ŉ verdere finansiële verlies gely in die laaste nege maande van 2017. Die redery se inkomste was R1 miljard minder as die voorspellings vir daardie tydperk. Vuyani Jarana, uitvoerende hoof van SAL, en JB Magwasa, voorsitter, en ander uitvoerende beamptes het Dinsdag dié syfers ter tafel gelê voor die parlement se staande komitee oor finansies. Hulle het voorspel dat die lugdiens binne vier jaar weer winsgewend sal wees wanneer hul regrukstrategie begin vrugte afwerp. Die maatskappy sal na verwagting in April, ná sy algemene jaarvergadering Donderdag, sy verlies van sowat R5 miljard vir die huidige finansiële jaar aankondig. SAL se passasiersgetalle het begin afneem in die laaste nege maande van 2017 en die redery het gevolglik sy pryse laat val om kompeterend te bly. Bestuurskoste het egter oor dieselfde tydperk toegeneem as gevolg van onder meer duurder brandstofuitgawes. SAL het sy laaste reddingsboei van die regering in September ontvang toe Malusi Gigaba, voormalige minister van finansies, R3 miljard uit die nasionale inkomstefonds beskikbaar gestel het om te verhoed dat SAL agterstallig raak met sy Citibank-skuldbetalings. Gigaba het in Februarie, net voordat hy as minister van binnelandse sake aangestel is, gesê die regering is steeds van plan om SAL met R13 miljard te herkapitaliseer. Jarana het Dinsdag die behoefte aan daardie beloofde herkapitalisering benadruk. Alf Lees, DA LP, het gesê dit is duidelik dat alle planne om SAL te red nie geslaagd sal wees sonder daardie finansiële steun nie, maar bygevoeg hy weet nie waar die tesourie daardie geld in die hande gaan kry nie.